ประกาศคณะกรรมการกํากับหลักทรัพย์และตลาดหลักทรัพย์ที่ กธ. 20/2563เรื่อง หลักเกณฑ์ เงื่อนไข และวิธีการขอรับใบอนุญาตและการออกใบอนุญาตจัดตั้งศูนย์ซื้อขายหลักทรัพย์ตามโครงการทดสอบและพัฒนานวัตกรรมเพื่อสนับสนุนการให้บริการเกี่ยวกับตลาดทุน \_\_\_\_\_\_\_\_\_\_\_\_\_\_\_\_\_\_\_\_\_\_\_อาศัยอํานาจตามความในมาตรา 14 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 205 และมาตรา 206 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกประกาศไว้ดังต่อไปนี้ ข้อ ๑ ในประกาศนี้ "โครงการทดสอบ" หมายความว่า โครงการทดสอบและพัฒนานวัตกรรมเพื่อสนับสนุนการให้บริการเกี่ยวกับตลาดทุน (Regulatory Sandbox)"ใบอนุญาตตามโครงการทดสอบ" หมายความว่า ใบอนุญาตจัดตั้งศูนย์ซื้อขายหลักทรัพย์ตามโครงการทดสอบ"ผู้บริหาร" หมายความว่า ผู้จัดการ รองผู้จัดการ ผู้ช่วยผู้จัดการ ผู้อํานวยการฝ่าย หรือผู้ซึ่งดํารงตําแหน่งเทียบเท่ากับตําแหน่งข้างต้นที่เรียกชื่ออย่างอื่น และให้หมายความรวมถึงบุคคลที่ได้ทําสัญญาให้มีอํานาจทั้งหมดหรือบางส่วนในการจัดการด้วย"ผู้ลงทุนทั่วไป" หมายความว่า ผู้ลงทุนที่มิใช่ผู้ลงทุนสถาบัน กิจการเงินร่วมลงทุน นิติบุคคลร่วมลงทุน และผู้ลงทุนที่มีลักษณะเฉพาะ"ผู้ลงทุนสถาบัน" หมายความว่า ผู้ลงทุนสถาบันตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนสถาบัน ผู้ลงทุนรายใหญ่พิเศษและผู้ลงทุนรายใหญ่"กิจการเงินร่วมลงทุน" (private equity) หมายความว่า กิจการที่จัดตั้งขึ้นตามกฎหมายไทยหรือกฎหมายต่างประเทศ และมีลักษณะที่ครบถ้วนดังต่อไปนี้(1) มีวัตถุประสงค์เพื่อการลงทุนร่วมกันของผู้ลงทุนตั้งแต่ 2 รายขึ้นไป โดยจํากัดลักษณะของผู้ลงทุนไว้เฉพาะผู้ลงทุนที่มิใช่รายย่อย (2) มีการมอบหมายให้บุคคลหนึ่งบุคคลใดเป็นผู้จัดการเงินทุนและทรัพย์สินที่เกิดจากเงินทุน(3) มีนโยบายการลงทุนในกิจการอื่นผ่านการเข้าทําสัญญาการลงทุนในหุ้นหรือการสนับสนุนทางการเงินที่ก่อให้เกิดสิทธิในการได้มาซึ่งหุ้นของกิจการนั้นในภายหลัง โดยมีส่วนในการกํากับดูแลแผนธุรกิจ การดําเนินงานหรือการปรับปรุงการดําเนินงาน หรือการดําเนินการอื่นใดในลักษณะที่สะท้อนถึงการมีบทบาทต่อการดําเนินธุรกิจของกิจการดังกล่าว"นิติบุคคลร่วมลงทุน" (venture capital) หมายความว่า นิติบุคคลที่จัดตั้งขึ้นตามกฎหมายไทยหรือกฎหมายต่างประเทศโดยมีวัตถุประสงค์เพื่อประกอบธุรกิจการร่วมลงทุนในวิสาหกิจเริ่มต้น (startup) และจํากัดลักษณะของผู้ลงทุนไว้เฉพาะผู้ลงทุนที่มิใช่รายย่อย"ผู้ลงทุนที่มีลักษณะเฉพาะ" หมายความว่า ผู้ลงทุนที่มีลักษณะเฉพาะตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนที่มีลักษณะเฉพาะคําว่า "ระบบคราวด์ฟันดิง" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับตลาดทุนว่าด้วยข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิงข้อ ๒ ในการเข้าร่วมโครงการทดสอบ ให้กลุ่มบุคคลที่มีคุณสมบัติดังต่อไปนี้ที่ประสงค์จะขอรับใบอนุญาตตามโครงการทดสอบ ยื่นคําขอรับใบอนุญาตตามโครงการทดสอบตามแบบคําขอรับใบอนุญาตตามโครงการทดสอบ พร้อมทั้งเอกสารหลักฐานประกอบคําขอรับใบอนุญาตตามโครงการทดสอบ ตามที่ระบุในคู่มือสําหรับประชาชนต่อคณะกรรมการ ก.ล.ต. ตามขั้นตอนและวิธีการที่ระบุในคู่มือสําหรับประชาชน(1) เป็นบริษัทหลักทรัพย์รวมกันไม่น้อยกว่า 15 ราย(2) กลุ่มบริษัทหลักทรัพย์ตาม (1) จัดทําข้อตกลงจัดตั้งศูนย์ซื้อขายหลักทรัพย์ตามหลักเกณฑ์ที่กําหนดในข้อ 3(3) มีการนํานวัตกรรมมาใช้ในการให้บริการ (innovative financial services)ซึ่งสามารถช่วยแก้ไขปัญหาหรือพัฒนาการให้บริการในตลาดทุนไทย หรือเป็นประโยชน์ต่อผู้ลงทุนไทยหรือตลาดทุนไทย(4) มีความพร้อมในการเข้าร่วมโครงการทดสอบในเรื่องดังนี้ (ก) มีเงินทุน ระบบงาน และบุคลากร ที่สามารถรองรับการให้บริการตลอดเวลาที่เข้าร่วมโครงการทดสอบได้อย่างเหมาะสมและเพียงพอ (ข) มีการประเมินความเสี่ยงและการบริหารจัดการความเสี่ยงที่อาจเกิดขึ้นจากการให้บริการ (ค) มีกระบวนการดําเนินงานและระบบควบคุมภายใน ซึ่งมีรายละเอียดครอบคลุมการดําเนินการตามที่กําหนดในข้อ 4 ทั้งนี้ ผู้ขอรับใบอนุญาตตามโครงการทดสอบต้องแสดงได้ว่าสามารถดําเนินการตามกระบวนการและระบบดังกล่าวได้ตลอดระยะเวลาที่ให้บริการเป็นศูนย์ซื้อขายหลักทรัพย์ (ง) มีแผนการรายงานผลการทดสอบและความคืบหน้าในการให้บริการให้สํานักงานทราบอย่างต่อเนื่อง (จ) มีแผนการรองรับการออกจากโครงการทดสอบ (exit strategy) ที่ชัดเจนเมื่อครบกําหนดระยะเวลาการเข้าร่วมโครงการทดสอบหรือต้องออกจากโครงการทดสอบก่อนครบกําหนดระยะเวลา (5) มีการกําหนดขอบเขตการให้บริการในวงจํากัดเพื่อลดผลกระทบหรือความเสียหายอย่างมีนัยสําคัญต่อผู้ลงทุนหรือตลาดทุนในวงกว้าง เช่น จํากัดประเภทหรือจํานวนของผู้ใช้บริการ เป็นต้น (6) มีการกําหนดระยะเวลาในการเข้าร่วมโครงการทดสอบไม่เกิน 1 ปีนับแต่วันที่ได้รับใบอนุญาตตามโครงการทดสอบ(7) มีผลการศึกษาหรือผลการวิจัยที่แสดงถึงความเป็นไปได้ในการนํานวัตกรรมมาใช้ในการให้บริการ รวมถึงผลการศึกษาความเสี่ยงที่อาจเกิดขึ้นจากการทดสอบ(8) ไม่มีประวัติว่าเคยฝ่าฝืนหรือไม่ปฏิบัติตามหลักเกณฑ์หรือเงื่อนไขเกี่ยวกับการเข้าร่วมโครงการทดสอบมาก่อนข้อ ๓ ข้อตกลงในการจัดตั้งศูนย์ซื้อขายหลักทรัพย์ตามข้อ 2(2) ต้องมีรายละเอียดอย่างน้อยดังต่อไปนี้(1) วัตถุประสงค์ สิทธิ หน้าที่ และความรับผิดชอบระหว่างสมาชิกผู้ก่อตั้ง(2) เหตุที่จะเลิกศูนย์ซื้อขายหลักทรัพย์ โดยอย่างน้อยต้องกําหนดให้กรณีดังนี้ เป็นเหตุที่จะเลิกศูนย์ซื้อขายหลักทรัพย์ (ก) ครบกําหนดระยะเวลาตามที่ระบุไว้ในใบอนุญาตตามโครงการทดสอบ ตามข้อ 5 วรรคสอง หรือตามที่ได้รับอนุญาตให้ขยายระยะเวลาออกไปตามข้อ 5 วรรคสี่ แล้วแต่กรณี เว้นแต่กลุ่มบริษัทหลักทรัพย์ตามข้อ 2(1) ได้รับใบอนุญาตจัดตั้งศูนย์ซื้อขายหลักทรัพย์ในลักษณะอื่นที่มิใช่ใบอนุญาตตามโครงการทดสอบและสามารถให้บริการเป็นศูนย์ซื้อขายหลักทรัพย์ตามใบอนุญาตจัดตั้งศูนย์ซื้อขายหลักทรัพย์ในลักษณะอื่นนั้นได้อย่างต่อเนื่องทันทีเมื่อครบกําหนดระยะเวลาดังกล่าว (ข) ศูนย์ซื้อขายหลักทรัพย์ยุติการให้บริการก่อนครบกําหนดระยะเวลาการเข้าร่วมโครงการทดสอบ โดยได้รับอนุญาตจากคณะกรรมการ ก.ล.ต. ตามข้อ 6 เว้นแต่กลุ่มบริษัทหลักทรัพย์ตามข้อ 2(1) ได้รับใบอนุญาตจัดตั้งศูนย์ซื้อขายหลักทรัพย์ในลักษณะอื่นที่มิใช่ใบอนุญาตตามโครงการทดสอบและสามารถให้บริการเป็นศูนย์ซื้อขายหลักทรัพย์ตามใบอนุญาตจัดตั้งศูนย์ซื้อขายหลักทรัพย์ ในลักษณะอื่นนั้นได้อย่างต่อเนื่องทันทีเมื่อยุติการให้บริการตามโครงการทดสอบแล้ว (ค) คณะกรรมการ ก.ล.ต. พิจารณาแล้วมีความเห็นดังนี้ 1. มีเหตุอันควรเชื่อได้ว่าการให้บริการไม่สามารถแก้ไขปัญหาหรือพัฒนาการให้บริการในตลาดทุนไทยหรือไม่เป็นประโยชน์ต่อผู้ลงทุนไทยหรือตลาดทุนไทย ตามที่ได้แสดงไว้ในข้อ 2(3) 2. ศูนย์ซื้อขายหลักทรัพย์ไม่สามารถดํารงคุณสมบัติที่แสดงไว้ในข้อ 2(3) ถึง (8) 3. ศูนย์ซื้อขายหลักทรัพย์ไม่ดําเนินการตามที่กําหนดในข้อ 4 4. การให้บริการภายใต้โครงการทดสอบบกพร่องและไม่สามารถปรับปรุงได้ 5. มีเหตุอันควรเชื่อได้ว่านวัตกรรมที่นํามาใช้ในการให้บริการอาจก่อให้เกิดผลกระทบหรือความเสียหายอย่างมีนัยสําคัญต่อผู้ลงทุนหรือตลาดทุนในวงกว้างข้อ ๔ กระบวนการดําเนินงานและระบบควบคุมภายในของศูนย์ซื้อขายหลักทรัพย์ตามข้อ 2(4) (ค) ต้องเป็นไปตามข้อกําหนดดังต่อไปนี้(1) มีกระบวนการให้บริการแก่ผู้ใช้บริการที่คํานึงถึงเรื่องดังนี้ (ก) การเปิดเผยข้อมูลเกี่ยวกับการให้บริการที่ถูกต้อง ครบถ้วน จําเป็น และเพียงพอแก่ผู้ใช้บริการ เพื่อให้ผู้ใช้บริการสามารถเลือกใช้บริการหรือตัดสินใจลงทุนอย่างถูกต้อง (ข) การรักษาความลับของผู้ใช้บริการ (ค) การรับและจัดการข้อร้องเรียนของผู้ใช้บริการ (ง) การบริหารจัดการความเสี่ยงด้านเทคโนโลยีสารสนเทศ (IT risk) และความเสี่ยงด้านภัยคุกคามทางไซเบอร์ (cyber risk) ที่เพียงพอ โดยต้องให้ความสําคัญในเรื่องการรักษาความปลอดภัยของข้อมูลและระบบสารสนเทศ (security) ความถูกต้องเชื่อถือได้ของข้อมูลและระบบสารสนเทศ (integrity) และความพร้อมใช้งานของระบบสารสนเทศที่ใช้บริการ (availability) (จ) การป้องกันศูนย์ซื้อขายหลักทรัพย์ กรรมการ ผู้บริหาร และพนักงานของศูนย์ซื้อขายหลักทรัพย์ จากการแสวงหาประโยชน์จากการปฏิบัติหน้าที่โดยมิชอบ(2) มีการแจ้งให้ผู้ใช้บริการทราบว่า การให้บริการนี้เป็นการให้บริการตามโครงการทดสอบซึ่งมีข้อจํากัด ความเสี่ยง และเงื่อนไข ที่แตกต่างจากการให้บริการของตลาดหลักทรัพย์แห่งประเทศไทยและศูนย์ซื้อขายหลักทรัพย์ที่มิได้เข้าร่วมโครงการทดสอบ และต้องได้รับความยินยอมจากผู้ใช้บริการก่อนให้บริการดังกล่าวด้วย(3) มีข้อตกลงกับผู้ใช้บริการเกี่ยวกับความรับผิดชอบต่อความเสียหายที่เกิดจากการให้บริการ(4) จัดส่งรายงานผลการทดสอบและความคืบหน้าในการให้บริการต่อสํานักงานตามแผนการรายงานที่แสดงไว้ในข้อ 2(4) (ง) (5) ตรวจสอบดูแลให้การให้บริการเป็นไปตามที่กําหนดในประกาศนี้ รวมทั้งกฎหมายหรือกฎเกณฑ์อื่น ๆ ที่เกี่ยวข้องด้วย(6) มีระบบการซื้อขายที่มีประสิทธิภาพและเป็นธรรม ซึ่งอย่างน้อยต้องครอบคลุมในเรื่องดังนี้ (ก) มีระบบที่สามารถรองรับปริมาณการซื้อขายได้อย่างเพียงพอ และสามารถตรวจสอบความสามารถในการชําระราคาและส่งมอบหลักทรัพย์ของผู้ใช้บริการได้ ก่อนมีการส่งคําสั่งซื้อขาย (ข) มีระบบชําระราคาและส่งมอบหลักทรัพย์โดยสํานักหักบัญชีที่ได้รับใบอนุญาตจากคณะกรรมการ ก.ล.ต. หรือผู้ที่ได้รับยกเว้นตามกฎหมายว่าด้วยหลักทรัพย์และตลาดหลักทรัพย์ให้สามารถประกอบการเป็นสํานักหักบัญชีได้โดยมิต้องได้รับใบอนุญาต ทั้งนี้ ไม่ว่าจะดําเนินการโดยตนเองหรือบุคคลอื่นในกรณีที่ศูนย์ซื้อขายหลักทรัพย์จัดให้มีระบบชําระราคาและส่งมอบหลักทรัพย์โดยสํานักหักบัญชีหลักทรัพย์ที่ประกอบการภายใต้โครงการทดสอบ ศูนย์ซื้อขายหลักทรัพย์ต้องจัดให้มีการแจ้งข้อมูลแก่ผู้ใช้บริการและต้องได้รับความยินยอมจากผู้ใช้บริการ โดยให้นําความใน (2) มาใช้บังคับโดยอนุโลม (ค) มีระบบการเปิดเผยข้อมูลที่เกี่ยวกับการทํารายการซื้อขาย ซึ่งรวมถึงข้อมูลก่อนทํารายการซื้อขาย (ถ้ามี) (pre-trade information) และข้อมูลภายหลังทํารายการซื้อขาย (post-trade information) อย่างเพียงพอ รวดเร็ว และเหมาะสม (transparency) (ง) มีระบบบันทึกข้อมูลเกี่ยวกับการซื้อขาย โดยเฉพาะข้อมูลที่เกี่ยวกับการทํารายการซื้อขาย ทั้งนี้ เพื่อติดตามและตรวจสอบการซื้อขายในภายหลัง (audit trail) (จ) มีระบบงานที่ช่วยเสริมสร้างและรักษากลไกการทํางานของระบบซื้อขายให้มีความเป็นระเบียบเรียบร้อย (ฉ) มีกลไกควบคุมให้ผู้ใช้บริการที่เสนอซื้อหรือซื้อหลักทรัพย์ในศูนย์ซื้อขายหลักทรัพย์ เป็นไปตามหลักเกณฑ์ เงื่อนไข และวิธีการเกี่ยวกับการขออนุญาตและการอนุญาตให้เสนอขายหลักทรัพย์ และการยื่นแบบแสดงรายการข้อมูลการเสนอขายหลักทรัพย์ หรือหลักเกณฑ์ เงื่อนไข และวิธีการเกี่ยวกับการเสนอขายหุ้นของบริษัทจํากัดตามประมวลกฎหมายแพ่งและพาณิชย์เป็นการทั่วไปหรือต่อบุคคลในวงกว้าง แล้วแต่กรณี ในกรณีที่เป็นการให้บริการเป็นตลาดรองสําหรับการซื้อขายหุ้นหรือหุ้นกู้ของบริษัทจํากัดหรือบริษัทมหาชนจํากัด ที่ได้เสนอขายผ่านผู้ให้บริการระบบคราวด์ฟันดิงที่ได้รับความเห็นชอบจากสํานักงานตามประกาศคณะกรรมการกํากับตลาดทุนว่าด้วยข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง ศูนย์ซื้อขายหลักทรัพย์ต้องกําหนดขอบเขตประเภทผู้ใช้บริการ โดยผู้ลงทุนทั่วไปไม่สามารถเสนอซื้อหรือซื้อหลักทรัพย์ดังกล่าวได้ (7) จัดให้มีการเปิดเผยข้อมูลที่เกี่ยวกับการซื้อขาย ซึ่งอย่างน้อยต้องครอบคลุมในเรื่องดังนี้ (ก) ขั้นตอนและวิธีการซื้อขายของศูนย์ซื้อขายหลักทรัพย์ โดยจะต้องเปิดเผยการจัดลําดับและการจับคู่คําสั่งซื้อขายด้วย (ข) ประเภทหลักทรัพย์ที่สามารถซื้อขายได้บนศูนย์ซื้อขายหลักทรัพย์ รวมถึงข้อจํากัดหรือเงื่อนไขต่าง ๆ ของหลักทรัพย์ในแต่ละประเภท (ค) ในกรณีที่หลักทรัพย์ที่ซื้อขายในศูนย์ซื้อขายหลักทรัพย์ เป็นหุ้นของบริษัทจํากัดตามประมวลกฎหมายแพ่งและพาณิชย์ที่ไม่ได้เสนอขายผ่านผู้ให้บริการระบบคราวด์ฟันดิงที่ได้รับความเห็นชอบจากสํานักงานตามประกาศคณะกรรมการกํากับตลาดทุนว่าด้วยข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง ศูนย์ซื้อขายหลักทรัพย์ต้องดําเนินการให้มีการเปิดเผยข้อมูลของบริษัทดังกล่าวอย่างต่อเนื่องบนระบบของศูนย์ซื้อขายหลักทรัพย์ โดยอย่างน้อยต้องเป็นไปตามหลักเกณฑ์ เงื่อนไข และวิธีการเกี่ยวกับการเสนอขายหุ้นของบริษัทจํากัดตามประมวลกฎหมายแพ่งและพาณิชย์เป็นการทั่วไปหรือต่อบุคคลในวงกว้าง (ง) ข้อมูลข่าวสารต่าง ๆ ที่เกี่ยวข้องกับการให้บริการแก่ผู้ใช้บริการข้อ ๕ ให้สํานักงานดําเนินการตรวจสอบคุณสมบัติของผู้ขอรับใบอนุญาตตามโครงการทดสอบและเสนอต่อคณะกรรมการ ก.ล.ต. เพื่อพิจารณาอนุญาต โดยคณะกรรมการ ก.ล.ต. จะพิจารณาให้แล้วเสร็จภายใน 180 วันนับแต่วันที่สํานักงานได้รับคําขอ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชน ใบอนุญาตตามโครงการทดสอบตามวรรคหนึ่งให้เป็นไปตามแบบที่กําหนดในคู่มือสําหรับประชาชน ทั้งนี้ ใบอนุญาตตามโครงการทดสอบให้มีระยะเวลาสิ้นสุดไม่เกิน 1 ปีนับแต่วันที่ได้รับใบอนุญาตตามโครงการทดสอบในกรณีที่ศูนย์ซื้อขายหลักทรัพย์ประสงค์จะขอขยายระยะเวลาการให้บริการออกไป ให้ศูนย์ซื้อขายหลักทรัพย์ยื่นคําขอ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชนต่อคณะกรรมการ ก.ล.ต. โดยยื่นผ่านสํานักงานก่อนใบอนุญาตตามโครงการทดสอบสิ้นสุดลงไม่น้อยกว่า 90 วัน ทั้งนี้ ตามขั้นตอนและวิธีการที่ระบุไว้ในคู่มือสําหรับประชาชนคณะกรรมการ ก.ล.ต. จะพิจารณาคําขอขยายระยะเวลาตามวรรคสามให้แล้วเสร็จภายใน 90 วันนับแต่วันที่สํานักงานได้รับคําขอ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชนข้อ ๖ ในกรณีที่ศูนย์ซื้อขายหลักทรัพย์ประสงค์จะขอยุติการให้บริการก่อนครบกําหนดระยะเวลาการเข้าร่วมโครงการทดสอบ ให้บุคคลดังกล่าวยื่นคําขออนุญาตยุติการให้บริการ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชนต่อคณะกรรมการ ก.ล.ต. โดยยื่นผ่านสํานักงานก่อนยุติการให้บริการไม่น้อยกว่า 60 วัน ทั้งนี้ ตามขั้นตอนและวิธีการที่ระบุไว้ในคู่มือสําหรับประชาชนคณะกรรมการ ก.ล.ต. จะพิจารณาคําขอตามวรรคหนึ่งให้แล้วเสร็จภายใน 60 วันนับแต่วันที่สํานักงานได้รับคําขอ พร้อมทั้งเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชนข้อ ๗ ประกาศนี้ให้ใช้บังคับตั้งแต่วันที่ 16 สิงหาคม พ.ศ. 2563 เป็นต้นไป ผู้มีอํานาจลงนาม - ประกาศ ณ วันที่ 20 กรกฎาคม พ.ศ. 2563 (นายพิชิต อัคราทิตย์) ประธานกรรมการ คณะกรรมการกํากับหลักทรัพย์และตลาดหลักทรัพย์